Informacija apie išnagrinėtą pretenziją

Telšių rajono savivaldybės administracija, atliekanti centrinės perkančiosios organizacijos funkcijas (toliau – Telšių rajono CPO), vykdo supaprastintą atvirą pirkimą „Odontologinė įranga (projektas)“, Nr. 1234699 (toliau – Pirkimas) pavaldžiai perkančiajai organizacijai viešajai įstaigai Telšių rajono pirminės sveikatos priežiūros centras. Telšių rajono CPO 2024-02-19 gavo iš tiekėjo (toliau - Tiekėjas) pretenziją „Pretenzija pirkimo sąlygų“ (toliau – Pretenzija). 
Tiekėjas prašo nutraukti Pirkimo procedūras, Pirkimą išskaidyti į atskiras dvi pirkimo dalis (Rentgenai – BVPŽ – 33111500 bei Odontologijos įranga – BVPŽ – 33192400) ir sudaryti techninę specifikaciją užtikrinančią Lietuvos Respublikos viešųjų pirkimų įstatymo (toliau - Įstatymas) 17 str. nustatytus nediskriminavimo, lygiateisiškumo ir proporcingumo principus. 
Tiekėjas teikia Pretenziją, kurioje skundžiami techninės specifikacijos reikalavimai: (1) reikalavimas dantų rentgeno aparatui „Naudojamas galingumas“ – „ne daugiau 500 W“ ir  (2) reikalavimas dantų rentgeno aparatui „Aukštos įtampos rentgeno spindulių generatorius turi būti  aukšto dažnio“ – „dažnis ne mažiau 280 kHz“.
Komisija išnagrinėjo tiekėjo pretenziją ir nesutinka pakeisti techninės specifikacijos 3.4 ir 3.6 punktų. 
Dantų rentgeno galingumo parametras nustatytas siekiant įgyvendinti aplinkosauginius reikalavimus ir mažinti poveikį aplinkai. Kuo didesnis galingumas, tuo daugiau sunaudojama energijos, todėl yra svarbu pasirinkti optimalų galingumo lygį, kuris užtikrintų tiek kokybišką paslaugą, tiek mažesnį ekologinį pėdsaką. Sumažinus energijos suvartojimą, galima ne tik padidinti efektyvumą, bet ir prisidėti prie tvaraus vystymosi, nes sumažėja anglies dvideginio emisija ir išteklių vartojimas. Techninėje specifikacijoje 3.4 punkte nurodyto 500 W galingumo dantų rentgeno aparatui pakanka kokybiškai paslaugai atlikti, nes šis lygis užtikrina tinkamą spinduliuotės intensyvumą, kad būtų pasiekti aiškūs ir tikslūs vaizdai, tačiau be perteklinio energijos vartojimo. Tai taip pat sumažina paciento apšvitą ir sumažina ilgalaikius neigiamus aplinkos veiksnius, susijusius su didelio galingumo prietaisų naudojimu. Tokiu būdu galima pasiekti pusiausvyrą tarp paslaugų kokybės ir aplinkosaugos principų, todėl šis galingumas yra laikomas pakankamu ir ekonomiškai efektyviu sprendimu. 
Aukštos įtampos rentgeno spindulių generatoriaus dažnis yra svarbus parametras, nes jis tiesiogiai veikia paciento apšvitą. Aukštesnis dažnis reiškia, kad rentgeno spindulių energija pasiskirsto tolygiau ir sparčiau, todėl sumažėja ilgalaikė ekspozicija ir bendra paciento apšvita. Aukšto dažnio generatoriai leidžia pasiekti didesnį vaizdų aiškumą ir detalesnę diagnostiką, nes spinduliuotė tampa labiau kontroliuojama ir tiksliai sureguliuojama.
Tiekėjo reikalavimas Pirkimą išskaidyti į atskiras dvi pirkimo dalis (Rentgenai – BVPŽ – 33111500 bei Odontologijos įranga – BVPŽ – 33192400) netenkinamas. 
Odontologinės įrangos pirkimas vykdomas įgyvendinant Projektą Nr. 09-22-P-0039 „Sveikatos centro sudėtyje teikiamų sveikatos priežiūros paslaugų infrastruktūros modernizavimas Telšių rajone“ (toliau – Projektas). Pirkimas negali būti atliktas dalimis, nes Projekto biudžetas nenumato odontologinės įrangos skaidymo į atskiras dalis. Lėšos skirtos vienai odontologo darbo vietai: odontologinei įrangai, viziografui ir dentaliniam rentgenui. 
Perkančioji organizacija taip pat turi patirties, kad įsigijus susijusią įrangą iš atskirų tiekėjų, aptarnavimo ar gedimo atveju kyla neaiškumų dėl to, kurio tiekėjo įranga veikia netinkamai.
Be to Įstatymo 28 straipsnio 1 dalyje nustatyta bendroji taisyklė, pagal kurią perkančiosios organizacijos privalo skaidyti pirkimo objektą į dalis, jeigu viešasis pirkimas yra tarptautinis. Šios pareigos gali būti nesilaikoma kai pirkimas atliekamas supaprastintu ar mažos vertės pirkimo būdu.
Perkančioji organizacija informuoja, kad Tiekėjo pretenzija netenkinama, Pirkimo procedūros tęsiamos toliau.

Komisija perkelia pasiūlymų pateikimo terminą iš 2025-02-27, 10.00 val. į 2025-03-03, 10.00 val., vokų atplėšimo procedūrą –  iš 2025-02-27, 10.30 val.  į 2025-03-03, 10.30 val.

